एशिया कप में टीम इंडिया के खेलने न खेलने को लेकर फैसला संभव
ICC Meeting Tomorrow to Discuss India-Pakistan Cricket Relations भारत-पाकिस्तान के बीच तनाव के कारण दोनों देशों ने लंबे समय से द्विपक्षीय सीरीज नहीं खेली है। इसी के साथ भारत ने एशिया कप के लिए पाकिस्तान की यात्रा न करने का निर्णय लिया
भारत-पाकिस्तान के बीच तनाव के कारण दोनों देशों ने लंबे समय से द्विपक्षीय सीरीज नहीं खेली है। इसी के साथ भारत ने एशिया कप के लिए पाकिस्तान की यात्रा न करने का निर्णय लिया है। हालांकि एशियन क्रिकेट काउंसिल (एसीसी) में फिलहाल इस पर फैसला टला हुआ है, लेकिन इस मुद्दे का हल जल्द निकलने की संभावना है।
कुछ इन्हीं मुद्दों को लेकर इस शनिवार को इंटरनेशनल क्रिकेट काउंसिल (आईसीसी) की बोर्ड मीटिंग होगी। यह इस साल ICC की पहली क्वार्टरली मीटिंग है, गुरुवार से दुबई में जारी मीटिंग सोमवार तक चलेगी। इस बैठक में अफगानिस्तान की मेंबरशिप, भारत-पाकिस्तान क्रिकेट संबंध और एक नया रेवेन्यू डिस्ट्रीब्यूशन मॉडल एजेंडे में होंगे।
सितंबर में होगा एशिया कप 
एशियाई देशों के बीच इस साल 50 ओवर का एशिया कप होगा। सितंबर में होने वाला यह टूर्नामेंट पाकिस्तान में प्रस्तावित है। भारत को छोड़कर बाकी देश पाकिस्तान जाकर क्रिकेट खेलने को तैयार हैं। लेकिन टीम इंडिया टूर्नामेंट खेलने पड़ोसी देश नहीं जाएगी।
इस मुद्दे पर एशियन क्रिकेट काउंसिल (ACC) में पिछले दिनों मीटिंग हुई थी, लेकिन कोई फैसला नहीं निकला। अब इस मामले पर ICC की मीटिंग में भी चर्चा होगी, वहीं मार्च के अंत में ACC की मीटिंग होने की भी संभावना है।
पाकिस्तान के भी वर्ल्ड कप खेलने पर संशय 
2023 एशिया कप के बाद इसी साल अक्टूबर-नवंबर के दौरान भारत में वनडे वर्ल्ड कप होना है। पाकिस्तान बोर्ड का कहना है, अगर टीम इंडिया एशिया कप खेलने पाकिस्तान नहीं आएगी तो उनकी टीम भी वर्ल्ड कप के लिए भारत नहीं जाएगी।
दोनों ही टीमें ICC की फुल मेंबर टीमें हैं, ऐसे में उन्हें भी दोनों के बीच मैच कराने को लेकर मीटिंग करना जरूरी लग रहा है। क्योंकि 2 साल बाद चैंपियंस ट्रॉफी भी पाकिस्तान में ही खेली जानी है। अगर अभी कोई समाधान नहीं निकला तो 2025 में यह समस्या इसी तरह बनी रहेगी।
10 साल में 15 ही मैच हुए
दोनों देशों के बीच आखिरी द्विपक्षीय सीरीज जनवरी 2013 के दौरान भारत में खेली गई। पाकिस्तान ने इस दौरे पर 3 वनडे और 2 टी-20 खेले थे। इसके बाद से दोनों देश मल्टीनेशन टूर्नामेंट में ही भिड़े। दोनों के बीच सभी फॉर्मेट के कुल 15 मुकाबले ही हो सके। इनमें 8 वनडे और 7 टी-20 खेले गए। इनमें भारत ने 11 और पाकिस्तान ने 4 जीते।
टीम इंडिया राजनीतिक कारणों से पाकिस्तान नहीं जाती है। लेकिन, पिछले 10 सालों में पाकिस्तान की टीम 2016 का टी-20 वर्ल्ड कप खेलने के लिए भारत आ चुकी है। द्विपक्षीय सीरीज न होने के कारण 2007 के बाद दोनों के बीच कोई टेस्ट मैच भी नहीं खेले गए।
अफगानिस्तान में महिला क्रिकेट भी मुद्दा
अफगानिस्तान में आतंकी संगठन तालीबान के कब्जे के बाद उनके देश में क्रिकेट संचालन और अफगानिस्तान को ICC का फुल मेंबर बनाने को लेकर भी मीटिंग में फैसला लिया जाएगा। ICC के अधिकारी नवंबर 2022 के बाद से 2 बार अफगानिस्तान क्रिकेट बोर्ड और तालीबान से मीटिंग कर चुके हैं। तालीबान ने कहा है कि वे मेंस क्रिकेट में किसी भी तरह से दखल नहीं देंगे, लेकिन देश में महिला क्रिकेट भी नहीं होने देंगे।
अफगानिस्तान बोर्ड ने कहा कि देश में महिला क्रिकेट को लेकर फैसले लेना अब उनके हाथ में नहीं है। ICC के फुल मेंबर नेशंस के लिए देश में पुरुष के साथ महिला क्रिकेट का संचालन भी जरूरी है।
नए रेवेन्यू डिस्ट्रीब्यूशन मॉडल पर भी मीटिंग
दुनियाभर में क्रिकेट को बढ़ावा देने के लिए छोटे देशों की फंडिंग पर भी ICC मीटिंग में चर्चा होगी। ICC टूर्नामेंट के ब्रॉडकास्टिंग राइट्स भी मीटिंग का एजेंडा है। ICC ने 2014 में 8 साल के लिए टीवी और डिजिटल राइट्स स्टार को बेचे थे। लेकिन, इस बार दोनों ही प्लेटफॉर्म के लिए अलग-अलग राइट्स बेचे जाएंगे। नए मॉडल पर आखिरी फैसला साल के आखिरी में आने की संभावना है।